गसाइगाव महकुमानि सिङाव थानाय गसाइगाव फरायसालिमानि साखाथिनि पालपारा गामिनि मुसुखा बानायग्राफोरा क’रना जिउसानि थाखाय गुबुन-गुबुन बोसोरनि बादि बे बोसोराव दुर्गा फुजाखौ मोजाङै खुंफुंनो मोनैनि जाहोनाव मुसुखा बानायग्राफोरा मुसुखा फाननो हायैआव गोबां रां खहा जादों होननानै दुखुजों फोरमायदों। बेनि सोमोनदै मुसुखा बानायग्रा बिथां फनस’ पालआ फोरमायो दि गुबुन-गुबुन बोसोराव दुर्गा फुजायाव मोन 9 निफाय 10 सो मुसुखा फाननो हायोमोन । नाथाय बे बोसोराव क’रना जिउसानि थाखाय मोननैसोल’ फाननो हादों । जाहोनाव गोबां रां खहा जादों होननानैबो दुखुजोंबुङो । आरो फुजाखौ मोजाङै खुंनो मोनगोन साननानै मोन 2 सो मुसुखा बानायनो होदोंमोन । नाथाय सोरखारनि माखासे बिथोन बादि बे बोसोराव 5 फुटनि जौसिन मुसुखा बानायनो मोना । जाहोनाव बानाय खानाय मुसुखाया ओरैनो थाबाय। बे बानायनाय मुसुखाखौ 80 रोजा खरसा खालामनानै बानायदोंमोन । गुबुन फार्से बे खहा जानायनि थाखाय बिसोर सरखारनिफ्राय माबा अनसुंथाय मोननो लुबैयो नामा होननानै सोंथि सोंनायाव बियो फोरमायो मुसुखा बानायग्राफोरनो सोरखारा जेबो रां अनसुंथाय होया। अनसुंथाय लुबैबाबो बहा मोननो होननानै दुखुजों फिनो ।